શક્ય છે કે કોઈ આવા ચમત્કારમાં વિશ્વાસ ન કરે પણ ગયા વખતે આપણે જેમની વાત કરી હતી તે હાર્વડ મેડિકલ સ્કૂલના ડો. હર્બટ બેન્સને તો પ્રાર્થનાથી આપણા પોતાના શરીર પર થતા ચમત્કારોની વાત પાંત્રીસ વર્ષના સંશોધન પછી કરી છે. ડો. બેન્સન કહે છે કે પ્રાર્થનામાં એક જ શબ્દ રિપીટ કરવામાં આવે છે જેની બહુ જ સકારાત્મક અસર પડે છે. પ્રાર્થના કરનારાઓના બ્રેઇન સ્કેનમાં રીતસર એની અસર જોવા મળી હતી. પ્રાર્થના કરનારાઓના હૃદયના ધબકારા, બ્લડ પ્રેશર, શ્વાસોચ્છવાસની ગતિ, મગજના તરંગોની ગતિમાં સંતુલન જોવા મળ્યું હતું. તેમ જ ભાવનાઓ પર કાબૂ, શાંતિ વગેરે જોવા મળ્યા હતા.